बैरी तइयो हमरे स' रुसल,
सहल ने जाय नेह के पीड़ा,
की सखी राधा ?
 नै सखी मीरा । ।
 जग-झंझट सब छोड़ी देलहुँ हम,
माणिक त्यागि लेलहुँ हम हीरा,
की सखी राधा ?
 नै सखी मीरा । ।
 जग-बाधा सब उघिते रहलहुँ,
उचित ने प्रेम पर लीपा-पोती,
की सखी मीरा ?
 नै सखी गोपी । ।
 हमर मनोरथ संग ल' गेलहुँ,
प्रिय केहन ई प्रीतक लीला,
की सखी सीता ?
 नै सखी उर्मिला । ।
 अहाँक लेल सबटा गमेलहुँ,
दैत सदा स' अग्निपरीक्षा,
की सखी बेटी ?
 नै सखी सीता । ।
 भाग हमर प्रिय हिय हुलसेला,
कियै करै छी उत्तराचौरी,
की सखी प्रियतम ?
 नै सखी बैरी । ।
 प्रेम पिया के हिया में उमकय,
आइ औता हमर मनभावन,
की सखी बैरी ?
 नै सखी प्रियतम । ।
 मुस्कय डेग-डेग पर मंद,
मजरि रहल जामुन आम,
की सखी नगरी ?
 नै सखी गाम । ।
 बाट गमकल घाट गमकल,
नैन शोभा देखिते थाम्हकल,
मजरल गेल छै जामुन आम,
की सखी पटना ?
 नै सखी गाम । ।
 रचनाकार संपर्कः